钦定古今图书集成/明伦汇编/氏族典/第039卷 > 江东之
## 钦定古今图书集成/明伦汇编/氏族典/第039卷 > 江东之

按《明外史江东之传》：“东之字长信，歙人。万历五年进
士。由行人擢御史。首发冯保、徐爵奸，受知于帝。佥都
御史王宗载尝承张居正指，与于应昌共陷刘台，东
之疏劾之。故事，御史上封事，必以副封白长官，东之
持入署，宗载迎谓曰：‘江御史何言’？曰：‘为死御史鸣冤’。
问为谁，曰：‘刘台也’。宗载失气反走，遂与应昌俱得罪。”
东之出视畿辅屯政，奏“驸马都尉侯拱宸从父豪夺
民田，寘于理。先是，皇子生，免天下田租三之一，独不
及皇庄及勋戚庄田。”东之为言，减免如制。还朝，擢光
禄少卿，改太仆。坐争寿宫事，与李植、羊可立皆贬。东
之得霍州知州，以病免。久之，起邓州，进湖广佥事，三
迁大理右少卿。二十四年以右佥都御史巡抚贵州。
击高砦叛苗，斩首百馀级。京察，被劾免官。复以遣指
挥杨国柱讨杨应龙败绩事，黜为民。愤恨，抵家卒。